กรุงไทยกระหน่ำสินเชื่อบุคคล
กู้ได้ไม่ต้องมีบัญชีเงินเดือนจำนองที่ดินเปล่าให้กู้70%
18 เม.ย. 2555

กู้ได้ไม่ต้องมีบัญชีเงินเดือนจำนองที่ดินเปล่าให้กู้70%
กรุงไทยลุยสินเชื่อบุคคล ไม่ดูบัญชีเงินเดือนขอแค่หลักประกันให้กู้ได้เลย
นายเวทย์ นุชเจริญ รองกรรมการผู้จัดการใหญ่ สายงานธุรกิจรายย่อยและเครือข่าย ธนาคารกรุงไทย เปิดเผยว่า ธนาคารได้ออกสินเชื่ออเนกประสงค์กรุงไทยใส่ใจคุณ สำหรับผู้ที่มีรายได้ประจำ หรือผู้ที่มีรายได้จากธุรกิจส่วนตัว โดยผู้กู้ไม่ต้องมีบัญชีเงินเดือนผ่านธนาคาร เพียงใช้หลักทรัพย์ค้ำประกันเท่านั้น 
ทั้งนี้ ธนาคารให้กู้ทั้งแบบมีกำหนดระยะเวลา (T/L) ระยะเวลากู้สูงสุด 10 ปี และแบบวงเงินกู้เบิกเงินเกินบัญชี (O/D) ระยะเวลากู้ 1 ปี วงเงินกู้สูงสุด 5 ล้านบาท 
สินเชื่ออเนกประสงค์กรุงไทยใส่ใจคุณ สามารถกู้ได้ 3 กรณี คือจำนองที่ดินเปล่า ให้วงเงินกู้สูงสุด 70% ของราคาประเมิน 
จำนองที่ดินพร้อมสิ่งปลูกสร้างหรือห้องชุด ให้วงเงินกู้สูงสุด 80% ของราคาประเมิน โดยวงเงิน T/L คิดดอกเบี้ยเงินกู้ลูกค้ารายย่อยชั้นดี (เอ็มอาร์อาร์) บวก 1% ต่อปี ส่วนวงเงินโอดีคิดดอกเบี้ยเอ็มอาร์อาร์ บวก 2% ต่อปี 
สำหรับกรณีจำนำพันธบัตร ให้วงเงินกู้สูงสุด 90% ของราคาประเมิน โดยวงเงิน T/L คิดอัตรา เอ็มอาร์อาร์ ส่วนวงเงิน O/D คิดอัตรา เอ็มอาร์อาร์ บวก 1% ต่อปี 
กรณีโอนสิทธิเรียกร้องในเงินฝาก ให้วงเงิน T/L สูงสุด 100% ของราคาประเมิน และให้วงเงิน O/D สูงสุด 90% ของราคาประเมิน คิดดอกเบี้ยเท่ากับดอกเบี้ยเงินฝากประจำ บวก 2% ต่อปี 
สำหรับผู้ประสบภัยที่ได้รับความเสียหายจากอุทกภัยในปี 2554 ยังสามารถขอเงินกู้ซอฟต์โลน ในอัตราดอกเบี้ย 3% ต่อปี ใน 5 ปีแรกได้อีกด้วย
นายเวทย์ กล่าวต่อไปว่า ธนาคารยังมีสินเชื่อกรุงไทยธนวัฏ ซึ่งเป็นเงินกู้หมุนเวียนส่วนบุคคล สำหรับผู้มีบัญชีเงินเดือนผ่านธนาคาร โดยให้วงเงินกู้สูงสุดถึง 10 เท่าของเงินเดือน สำหรับหน่วยงานที่ทำข้อตกลงกับธนาคาร และวงเงินกู้สูงสุด 5 เท่าของเงินเดือน แก่ข้าราชการ ลูกจ้างประจำ พนักงานรัฐวิสาหกิจ และพนักงานบริษัทเอกชน 
ธนาคารจะคิดดอกเบี้ยตามวงเงินที่ใช้จริง ในอัตรา เอ็มอาร์อาร์ บวก 3.5% ต่อปี ทั้งนี้ ไม่ต้องเสียดอกเบี้ย หากไม่มีการเบิกใช้วงเงิน และสามารถชำระคืนเงินต้นได้ตามความต้องการ ซึ่งปัจจุบันอัตรา เอ็มอาร์อาร์ ของธนาคารอยู่ที่ 8% ต่อปี